Sklep VIII Ips 254/2010
Datum: 2012-01-09T01:00:00.000+01:00
ecli: ECLI:SI:VSRS:2012:VIII.IPS.254.2010
opravilna_stevilka_ii_stopnje: VDSS Pdp 521/2010
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: dovoljenost revizije - zavrženje revizije - sklep o pristojnosti - stvarna pristojnost

## Jedro

S sklepom o stvarni pristojnosti postopek ni pravnomočno končan, zato revizija proti takšnemu sklepu ni dovoljena.

## Izrek

Revizija se zavrže.

## Obrazložitev

1. Delovno in socialno sodišče v Ljubljani se je s sklepom izreklo za stvarno nepristojno za odločanje. Odločilo je, da bo po pravnomočnosti sklepa zadeva odstopljena Okrožnemu sodišču v Ljubljani kot stvarno in krajevno pristojnemu sodišču. 2. Sodišče druge stopnje se je strinjalo z dejanskimi razlogi in pravno presojo prvostopenjskega sodišča, zato je zavrnilo pritožbo tožnikov in potrdilo sodbo sodišča prve stopnje.

3. Tožniki so vložili revizijo proti sklepu pritožbenega sodišča. 4. Revizija je bila v skladu z 375. členom Zakona o pravdnem postopku – ZPP (Ur. l. RS, št. 26/1999 in naslednji) vročena toženi stranki, ki nanjo ni odgovorila.

5. Revizija ni dovoljena.

6. Stranke lahko vložijo revizijo le zoper sklep sodišča druge stopnje, s katerim je bil postopek pravnomočno končan (prvi odstavek 384. člena ZPP.). Z izdajo sklepa pritožbenega sodišča, s katerim je bil potrjen sklep prvostopenjskega sodišča, da ni stvarno pristojno za odločanje, sam postopek ni bil pravnomočno končan, saj bo o tožbenem zahtevku odločalo Okrožno sodišče v Ljubljani. Revizijsko sodišče je zato nedovoljeno revizijo zavrglo na podlagi določbe 377. člena ZPP.